
AIŠKINAMASIS MEMORANDUMAS

PASIŪLYMO APLINKYBĖS

1.
Europos prisitaikymo prie globalizacijos padarinių fondo (toliau – EGF) finansinės paramos taisyklės nustatytos 2013 m. gruodžio 17 d. Europos Parlamento ir Tarybos reglamente (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
 (toliau – EGF reglamentas). 
2.
Airijos valdžios institucijos pateikė paraišką „EGF/2014/007 IE/Andersen Ireland“ dėl finansinės paramos iš EGF, nes iš „Andersen Ireland Limited“ Airijoje iš darbo atleisti darbuotojai.
3.
Išnagrinėjusi šią paraišką Komisija, laikydamasi visų EGF reglamento taikytinų nuostatų, padarė išvadą, kad sąlygos finansinei paramai iš EGF suteikti yra įvykdytos. 
PARAIŠKOS SANTRAUKA
	EGF paraiška
	EGF/2014/007 IE/Andersen Ireland

	Valstybė narė
	Airija

	Susijęs (-ę) regionas (-ai) (NUTS 2 lygis)
	Pietų ir rytų regionas (IE02)

	Paraiškos pateikimo data
	2014 05 16

	Paraiškos gavimo patvirtinimo data
	2014 05 30

	Prašymo pateikti papildomos informacijos data
	2014 05 30

	Papildomos informacijos pateikimo terminas
	2014 07 11

	Vertinimo atlikimo terminas
	2014 10 03

	Intervencijos kriterijus
	EGF reglamento 4 straipsnio 2 dalis


	Pagrindinė įmonė
	Andersen Ireland Limited

	Ekonominės veiklos sektorius (-iai) (NACE 2 red. skyrius)

	32 skyrius (Papuošalų, juvelyrinių, bižuterijos ir panašių dirbinių gamyba) 


	Patronuojamųjų bendrovių, tiekimo ir tolesnės gamybos grandies įmonių skaičius
	0

	Ataskaitinis laikotarpis (keturių mėnesių)
	2013 m. spalio 21 d. – 2014 m. vasario 21 d.

	Atleistų darbuotojų arba darbo veiklą nutraukusių asmenų skaičius per ataskaitinį laikotarpį (a)
	171

	Atleistų darbuotojų arba darbo veiklą nutraukusių asmenų skaičius prieš ataskaitinį laikotarpį arba po jo (b)
	0

	Bendras atleistų darbuotojų skaičius (a + b):
	171

	Numatytas bendras tikslinių paramos gavėjų skaičius
	138

	Tikslinių nedirbančių, nesimokančių ir mokymuose nedalyvaujančių jaunuolių (NEET) skaičius
	138

	Prie individualių poreikių pritaikytoms paslaugoms skirtas biudžetas (EUR)
	2 332 000

	EGF paramai įgyvendinti skirtas biudžetas
 (EUR)
	170 000

	Visas biudžetas (EUR)
	2 502 000

	EGF parama (60 %, EUR)
	1 501 200


PARAIŠKOS VERTINIMAS

Procedūra

4.
Airijos valdžios institucijos paraišką „EGF/2014/007 IE/Andersen Ireland“ pateikė 2014 m. gegužės 16 d., t. y. per 12 savaičių nuo dienos, kai buvo įgyvendinti 6 ir 8 dalyse išdėstyti intervencijos kriterijai. Komisija patvirtino gavusi paraišką 2014 m. gegužės 30 d. – per dvi savaites nuo paraiškos pateikimo, ir tą pačią dieną paprašė Airijos valdžios institucijų pateikti papildomos informacijos. Tokia papildoma informacija buvo pateikta per šešias savaites nuo prašymo pateikimo dienos. 12 savaičių terminas, iki kurio gavusi tinkamai užpildytą paraišką Komisija turėtų baigti pareiškėjo atitikties sąlygoms EGF finansinei paramai suteikti vertinimą, baigiasi 2014 m. spalio 3 d. 
Paraiškos tinkamumas
Susijusios bendrovės ir paramos gavėjai

5.
Paraiškoje nurodoma, kad iš „Andersen Ireland Limited“ atleistas 171 darbuotojas. Įmonė vykdė veiklą ekonomikos sektoriuje, kuris priskiriamas NACE 2 red. 32 skyriui (Papuošalų, juvelyrinių, bižuterijos ir panašių dirbinių gamyba). Darbuotojai atleisti iš įmonės daugiausia NUTS
 2 lygio pietų ir rytų regione IE02.

Intervencijos kriterijai

6.
Airijos valdžios institucijos pateikė paraišką laikydamosi EGF reglamento 4 straipsnio 2 dalyje nustatytų intervencijos kriterijų, nukrypdamos nuo 4 straipsnio 1 dalies a punkte nustatytų kriterijų, pagal kuriuos reikalaujama, kad per keturių mėnesių ataskaitinį laikotarpį valstybės narės įmonėje ne mažiau kaip 500 darbuotojų būtų atleista arba savarankiškai dirbančių asmenų veikla būtų nutrūkusi. Paraiškoje nurodytas keturių mėnesių ataskaitinis laikotarpis, tačiau atleistų darbuotojų skaičius yra mažesnis už 4 straipsnio 1 dalies a punkte nurodytą 500 asmenų ribą. Airija teigė, kad šiuo atveju aplinkybės yra išskirtinės, nes dėl darbuotojų atleidimo padarytas didelis poveikis vietos ir regiono ekonomikai (žr. 15–17 dalis).
7.
Keturių mėnesių ataskaitinis laikotarpis – nuo 2013 m. spalio 21 d. iki 2014 m. vasario 21 d.

8.
Paraiška susijusi su:

· 171 darbuotoju, atleistu
 iš pagrindinės įmonės per keturių mėnesių ataskaitinį laikotarpį.
Atleistų darbuotojų ir darbo veiklą nutraukusių asmenų skaičiaus apskaičiavimas

9.
Atleistų darbuotojų skaičius apskaičiuotas taip:
· 171 – nuo darbo sutarties nutraukimo de facto dienos ar nuo jos galiojimo pabaigos.
Reikalavimus atitinkantys paramos gavėjai

10.
Prieš ataskaitinį laikotarpį arba po jo atleisti darbuotojai neįtraukti. Todėl bendras reikalavimus atitinkančių paramos gavėjų skaičius yra 171. 
Darbuotojų atleidimo sąsaja su esminiais pasaulio prekybos sistemos struktūriniais pokyčiais dėl globalizacijos

11.
Siekdama įrodyti darbuotojų atleidimo ir esminių pasaulio prekybos sistemos struktūrinių pokyčių dėl globalizacijos sąsają, Airija teigia, kad ES bižuterijos (aksesuarų) rinkoje pastaruosius penkerius ir daugiau metų didžiausią dalį (tiek apimtimi, tiek verte) užėmė iš ES nepriklausančių šalių importuoti produktai. Pagrindinės ES nepriklausančios šalys, kuriose gaminami šie produktai – Kinija, Indija, Tailandas, Turkija, Azerbaidžanas, Kazachstanas, Vietnamas, Indonezija, Saudo Arabija, Tunisas, Meksika, Filipinai, Brazilija, Malaizija ir Pietų Afrika. Šiose šalyse gamyba pradėjo sparčiai didėti prieš finansų krizę (2003–2007 m.); daugiausia naujų gamintojų buvo Kinijoje – importas iš Kinijos sudarė maždaug 83 proc. visos importo į ES apimties 2007 m. ir viršijo importą iš Indijos ir Tailando.

Remiantis Airijos nurodytais Eurostato duomenimis, 2008 m. ES vidaus rinkoje tiek ES, tiek ne ES gamintojų pradinė padėtis buvo beveik identiška – jų gamybos apimtis sudarė 56 000 tonų. Vėliau visų gamintojų apimtis sumažėjo, veikiausiai dėl 2008–2009 m. pasaulio ekonomikos ir finansų krizės poveikio. Tačiau, nors ES gamintojų ES rinkoje parduodamo produkto apimtis 2012 m. sumažėjo iki 10 600 tonų, importuoto ne ES produkto apimtis sumažėjo tik iki 45 700 tonų. 2008 m. apimtys sutapo, o po ketverių metų importo apimtis viršijo ES gamybos apimtį keturis kartus. 95 proc. ne ES kilmės produkto apimties daugiausiai sudarė importas iš Azijos šalių, kaip antai Kinijos, Indijos, Tailando ir Filipinų. Būtent į šias šalis kelios ES bendrovės, įskaitant rinkos lyderes „Folli Follie“ ir „Swarovski“, minėtu laikotarpiu perkėlė savo gamyklas.

Tokią padėtį dar labiau apsunkino sektoriaus prekybos pokytis – atsisakyta tradicinio prekybos modelio, kurį taikė „Andersen Ireland“ ir patronuojančioji bendrovė „Pierre Lang“; atsisakyta tūkstančių pardavėjų visoje Europoje ir pradėta prekiauti internetu, t. y. virtualiai, visame pasaulyje ir be sienų. Tai dar labiau padidino ne ES gamintojų turėtus pranašumus ir galiausiai dėl to Ratkilyje buvo atleistas 171 darbuotojas bei sumažintas bendrovės pardavėjų Europoje skaičius.

12.
Tai pirmoji paraiška dėl EGF paramos darbuotojams, atleistiems iš darbo papuošalų, juvelyrinių, bižuterijos ir panašių dirbinių sektoriuje.
Darbuotojų atleidimą ir veiklos nutraukimą lemiantys įvykiai 
13.
„Andersen Ireland Limited“ darbuotojai atleisti dėl gamyklos Ratkilyje (Rathkeale, Co., Limerikas) uždarymo ir visų darbuotojų atleidimo.

„Pierre Lang“ patronuojamoji įmonė „Andersen Ireland“ gamyklą įsteigė 1976 m. „Andersen Ireland“ buvo viena iš dviejų „Pierre Lang“ grupės gamyklų; kita gamykla įsteigta Vienoje. Ratkilyje įsteigta gamykla gamino juvelyrinius dirbinius pagal „Pierre Lang“ užsakymus. Po to galutiniai produktai arba pusgaminiai buvo vežami į Vieną.

1961 m. įsteigtą „Pierre Lang“ grupę 2010 m. įsigijo Vokietijos bendrovė „Helmut Spikker“. 2011 m. rugpjūčio mėn. po užsitęsusių derybų dėl paskolos mokėjimo „Raiffeisenbank“ pareikalavo, kad „Pierre Lang“ būtų likviduota. 2012 m. gruodžio mėn. SMB („Schoeller Metternich Beteiligungen“) įsigijo visą „Pierre Lang“ turtą. 2012 m. Airijos Pramonės vystymo tarnyba („IDA Ireland“) aktyviai dalyvavo „Andersen“ veikloje ir vykstant 2012 m. pardavimui galimiems pirkėjams nurodė ją kaip vertingą įsigijimo galimybę. Iki 2013 m. rugpjūčio vidurio nepriėmus sprendimo vyresnioji vadovybė Austrijoje nusprendė savanoriškai likviduoti „Andersen Ireland“. Atleisti visi darbuotojai, atleidimas pradėtas 2013 m. spalio mėn.
Įmonė patyrė pasaulinio masto veiksnių poveikį jau pastaruosius keletą metų. Įmonės apyvarta sumažėjo nuo 18 mln. EUR 2008 m. iki 8,9 mln. EUR 2012 m., o darbo užmokesčio išlaidos per tą patį laikotarpį sumažėjo beveik per pusę – nuo 7 mln. EUR iki 3,9 mln. EUR. Medžiagų sąnaudos ir pridėtinės išlaidos sumažėjo nuo 11,1 mln. EUR 2008 m. iki 3 mln. EUR 2012 m.; 55 proc. šių išlaidų buvo susiję su Airijos tiekėjais.
Tikėtinas darbuotojų atleidimo poveikis vietos, regioninei ar nacionalinei ekonomikai ir užimtumui

14.
Darbuotojų atleidimas daro didelį neigiamą poveikį vietos ir regiono ekonomikai – per 37 veiklos metus „Andersen Ireland“ buvo pagrindinis šios kaimo vietovės darbdavys. 119 iš 171 darbuotojo (69,6 proc.) buvo moterys. Remiantis naujausiais (2011 m.) surašymo duomenimis nedarbo lygis Ratkilio srityje (39,3 proc.) daugiau nei du kartus viršijo šalies vidurkį (19 proc.).
15.
Vidutiniškai darbuotojai buvo išdirbę įmonėje ne mažiau kaip 15 metų, o kai kurie dirbo daugiau nei 30 metų. 
Išaiškinimas dėl išskirtinių aplinkybių, susijusių su prašymo priimtinumu

16.
Airija teigia, kad nepaisant to, kad per keturis mėnesius atleista mažiau nei 500 darbuotojų, atsižvelgiant į išskirtines aplinkybes ir į tai, kad daromas didelis poveikis vietos, regiono arba šalies ekonomikai, šiai paraiškai vis tiek turėtų būti taikomas EGF reglamento 4 straipsnio 1 dalies a punktas. Šiuo tikslu Airija pažymi, kad atsižvelgiant į tai, kad Ratkilis yra nedidelis kaimo vietovės miestelis, 171 atleistas darbuotojas yra didelis skaičius; be to, dauguma atleistų darbuotojų yra moterys, kurių atlyginimas dažnu atveju buvo vienintelis arba svarbiausias visos šeimos pajamų šaltinis šioje ekonominiu požiūriu neišsivysčiusioje vietovėje. Remiantis 2011 m. surašymo duomenimis šioje vietovėje priklausomi asmenys sudaro ypač didelę dalį (63,2 proc. priklausomų asmenų, dėl amžiaus arba nedarbo; tai gerokai viršija 45,8 proc. šalies vidurkį).
17.
Surašymo duomenys taip pat rodo, kad šioje vietovėje tiek išsilavinimo, tiek įgūdžių lygis yra mažesnis, palyginti su šalies vidurkiu, o šeimų, kurias sudaro tik vienas iš tėvų ir jo vaikai, procentinė dalis yra didelė. 2009 m. Ratkilis oficialiai pripažintas palankių sąlygų neturinčia bendruomene ir įtrauktas į vyriausybės veiksmų planą, skirtą padėti tokioms bendruomenėms.
18.
Pastaraisiais metais vietovėje nepradėjo veikti nė viena gamykla, kurioje galėtų įsidarbinti darbuotojai. Artimiausias miestas – maždaug už 30 km esantis Limerikas, kuris nukentėjo 2009 m. uždarius „Dell“ gamyklą; dėl šios priežasties buvo pateikta ir patvirtinta paraiška dėl EGF paramos. Šiame mieste veikiančioje naujoje farmacijos gamykloje reikalingi turintys kitokių įgūdžių, judesni ir geriau prisitaikantys darbuotojai nei atleistieji iš „Andersen Ireland“.
Tiksliniai paramos gavėjai ir siūlomi veiksmai
Tiksliniai paramos gavėjai

19.
Apskaičiuota, kad yra 138 reikalavimus atitinkantys remtini darbuotojai, pasinaudosiantys priemonėmis. Šių darbuotojų pasiskirstymas pagal lytį, pilietybę ir amžių:
	Kategorija
	Tikslinių paramos gavėjų 
skaičius

	Lytis:
	Vyrai:
	36
	(26,09 %)

	
	Moterys:
	102
	(73,91 %)

	Pilietybė:
	ES piliečiai:
	137
	(99.28 %)

	
	ne ES piliečiai:
	1
	(0,72 %)

	Amžiaus grupė:
	15–24 m. asmenys:
	1
	(0,72 %)

	
	25–29 m. asmenys:
	2
	(1,45 %)

	
	30–54 m. asmenys:
	124
	(89,86 %)

	
	55–64 m. asmenys:
	11
	(7,97 %)

	
	vyresni nei 64 m. asmenys:
	0
	(0,00 %)


20.
Be to, Airijos valdžios institucijos suteiks prie individualių poreikių pritaikytas EGF bendrai finansuojamas paslaugas ne daugiau kaip 138 nesimokantiems, nedirbantiems ir mokymuose nedalyvaujantiems jaunuoliams (NEET jaunuoliams), kurie paraiškos pateikimo dieną buvo jaunesni kaip 25 metų, jeigu darbuotojai buvo atleisti NUTS 2 lygio pietų ir rytų regione (IE02), kuris atitinka reikalavimus pagal Jaunimo užimtumo iniciatyvą.

21.
Todėl numatytas bendras tikslinių paramos gavėjų, pasinaudosiančių priemonėmis, įskaitant NEET jaunuolius, skaičius yra 276.
Siūlomų veiksmų tinkamumas
22.
Prie individualių poreikių pritaikytas paslaugas, teiktinas atleistiems darbuotojams ir NEET jaunuoliams sudaro šie veiksmai, kurie bus ypač gerai pritaikyti prie individualių poreikių ir kuriais siekiama atverti kuo daugiau užimtumo galimybių tose vietovėse, kuriose nedaug besiplečiančių sektorių arba gamyklų. Būtina smarkiai pagerinti atleistų darbuotojų įgūdžius. 
· Profesinis orientavimas ir karjeros planavimas. Atleistiems darbuotojams bus teikiamos išankstinės konsultacijos, siekiant jiems padėti aiškiai ir sistemiškai įvertinti savo padėtį ir perspektyvas. Vėliau, šiek tiek sumažėjus pradiniam sukrėtimui netekus darbo, bus teikiamos papildomos rekomendacijos dėl naujos darbo vietos. Paslaugos apima individualaus profilio sudarymą, poreikių nustatymą, mokymosi vertinimą, gyvenimo aprašymo parengimą, pagalbą ieškant darbo ir kitą susijusią paramą ir patarimus. EGF paramos koordinavimo tarnyba netoli paveiktos vietovės įsteigia biurą, kuris pagal „vieno langelio“ principą darbuotojams ir NEET jaunuoliams teiks paslaugas ir kuris taip pat įtrauks ir kitas tinkamas agentūras.

· EGF mokymo stipendijos. Pagal šią schemą, kuri buvo išbandyta su ankstesnėmis EGF paraiškomis, atleistiems darbuotojams ir NEET jaunuoliams suteikiama prieiga prie kuo daugiau mokymo programų, ypač tų, kurios viešai nėra prieinamos. Visos programos yra oficialiai akredituotos. Ši schema taikoma tiek antrosios pakopos, tiek aukštajam mokslui, o per metus skiriama atitinkamai ne daugiau kaip 3 000 EUR ir 5 000 EUR. Mokesčius už mokymo programas EGF paramos koordinavimo tarnyba tiesiogiai sumoka paslaugos tiekėjui, atsižvelgdama į atitinkamus kriterijus, kaip antai lankomumą, pažangą ir t.t.
· Mokymas ir antrosios pakopos švietimo programos. „Andersen“ darbuotojams ir NEET jaunuoliams bus suteikiamos kuo platesnės švietimo ir mokymo programų pasirinkimo galimybės. Pagrindinis tikslas – sudaryti sąlygas remtiniems žmonėms pasilikti darbo rinkoje arba į ją sugrįžti. „Andersen“ darbuotojų grupė jau išreiškė susidomėjimą įvairiomis sritimis, kaip antai finansų ir administravimo, darbo su kompiuteriu įgūdžių, sveikatos priežiūros, mažmeninės prekybos, su gyvenimo būdu susijusių profesijų bei gamybos veiklos. Taip pat bus atsižvelgiama į asmenis, pageidaujančius pasinaudoti stažuočių ir darbo galimybėmis ir bendruomenei skirtomis įdarbinimo schemomis.
· Aukštojo mokslo programos. Aukštojo mokslo įstaigos ir universitetai siūlo didelį programų asortimentą. Siūlomi mokymosi visą dieną ir ne visą dieną kursai ir jų naudingumas priklausys nuo remtinų asmenų išsilavinimo lygio, poreikių ir tinkamumo. Galutinis sprendimas bus priimamas drauge su asmeniu, atsižvelgiant į prie individualių poreikių pritaikytas paslaugas pagal EGF.
· Mokymai pasitelkiant „įgūdžių tinklus“. „Įgūdžių tinklus“ sudaro trys arba daugiau įmonių, veikiančios tame pačiame pramonės sektoriuje arba geografinėje vietovėje ir bendradarbiaujančios organizuojant mokymus tais atvejais, kai viena įmonė to negalėtų atlikti. Tokio mokymo tikslas – grąžinimas į darbo rinką; paprastai toks mokymas apima ir vietovėje veikiančios bendrovės darbo vietoje atliekamos praktikos laikotarpį. Mokoma įgūdžių, kurie reikalingi dalyvaujančioms bendrovėms, todėl tai gali būti gera galimybė vėliau gauti darbą. Dirbdami kartu su įdarbintais asmenimis tiksliniai paramos gavėjai taip pat turi galimybę užmegzti ryšius ir darbo kontaktus ir susipažinti su naujausiais toje konkrečioje pramonės šakoje reikalingais įgūdžiais.
· Parama įmonėms ir (arba) savarankiškai dirbantiems asmenims. Vietos įmonių valdybos teiks socialinio pobūdžio paslaugas, kaip antai globos, konsultavimo, patars ir padės parengti verslo planus, rengs pardavimo, rinkodaros, verslo administravimo, mokesčių, apskaitos ir panašių sričių mokymus, bei teiks praktinę paramą, kaip antai paskolas pradedančiosioms įmonėms (vidutiniškai nuo 8 000 EUR iki 15 000 EUR didesnėmis galimybėmis pasižyminčioms įmonėms).
· Finansinė parama, įskaitant įnašus kursų išlaidoms padengti. Švietimo arba mokymo programose dalyvaujantiems paramos gavėjams bus teikiama įvairi finansinė parama; tokia parama bus griežtai ribojama iki 35 proc. bendro prie individualių poreikių pritaikytų priemonių paketo dydžio ir priklausys nuo aktyvaus paramos gavėjo dalyvavimo ieškant darbo, dalyvaujant mokymuose arba švietimo programose. Pagal kursų išlaidų kompensavimo schemą kompensuojamos kelionės, pragyvenimo, kursų įrangos ir mokomosios medžiagos išlaidos.
23.
NEET jaunuoliams teiktinas prie individualių poreikių pritaikytas paslaugas sudaro tie patys veiksmai kaip ir atleistiems darbuotojams. Programos eigoje bus stebima pažanga, siekiant įvertinti, ar tam tikro tipo kursai yra labiau tinkami NEET jaunuoliams arba jų pageidaujami, ir bus dedamos visos pastangos siekiant atsižvelgti į individualius poreikius.
24.
Čia aprašyti siūlomi veiksmai yra aktyvios darbo rinkos priemonės, priskiriamos prie tinkamų finansuoti veiksmų, apibrėžtų EGF reglamento 7 straipsnyje. Šie veiksmai nepakeičia pasyvių socialinės apsaugos priemonių. 
25.
Airijos valdžios institucijos pateikė prašomos informacijos apie veiksmus, kurie susijusiai įmonei yra privalomi pagal nacionalinės teisės aktus arba kolektyvines sutartis. Jos patvirtino, kad finansinė parama iš EGF nepakeis tokių veiksmų.
Biudžeto sąmata
26.
Numatomos bendros išlaidos sudaro 2 502 000 EUR, iš kurių prie individualių poreikių pritaikytoms paslaugoms skiriama 2 332 000 EUR, o išlaidų parengiamajai, valdymo, informavimo ir viešinimo, kontrolės ir ataskaitų teikimo veiklai – 170 000 EUR.
27.
EGF paramos koordinavimo skyrius, šiuo metu įsikūręs Raheen (30 km nuo Ratkilio) įsteigs vietos biurą pačiame Ratkilyje arba netoliese esančiame Vakarų Niukasle (tarp Ratkilio ir Limeriko). Tai bus pagal „vieno langelio“ principą veikiantis biuras, teiksiantis konsultacijas ir informaciją. Tai padės atleistiems darbuotojams ir NEET jaunuoliams vietos lygmeniu gauti visą susijusią paramą (orientavimo, konsultavimo, mokymo ir kitas paslaugas), o patyrusi EGF paramos grupė nurodys atitinkamą susijusią išorės paramą.
28.
Bendra iš EGF prašomos finansinės paramos suma yra 1 501 200 EUR (60 proc. visų išlaidų).
	Veiksmai
	Numatomas dalyvių skaičius
	Numatomos išlaidos vienam dalyviui
(EUR)
	Bendros numatytos išlaidos
(EUR) 

	Prie individualių poreikių pritaikytos paslaugos (veiksmai pagal EGF reglamento 7 straipsnio 1 dalies a ir c punktus)

	Profesinis orientavimas ir karjeros planavimas
	200 
	800
	160 000

	EGF mokymo stipendijos
	95 
	8 211
	780 000

	Mokymas ir antrosios pakopos švietimo programos 
	73
	4 658
	340 000

	Aukštojo mokslo programos
	25 
	5 600
	140 000

	Mokymai pasitelkiant „įgūdžių tinklus“ 
	40
	4 000
	160 000

	Parama įmonėms ir (arba) savarankiškai dirbantiems asmenims 
	15
	6 400
	96 000

	Tarpinė suma (a):
	–
	1 676 000

	
	
	(71,9 %)

	Išmokos ir paskatos (veiksmai pagal EGF reglamento 7 straipsnio 1 dalies b punktą).

	Finansinė parama, įskaitant įnašus kursų išlaidoms padengti 
	233
	2 815
	656 000

	Tarpinė suma (b):
	–
	656 000

	
	
	(28,1 %)

	Veiksmai pagal EGF reglamento 7 straipsnio 4 dalį

	1. Parengiamoji veikla
	–
	10 000

	2. Valdymas
	–
	120 000

	3. Informavimas ir viešinimas
	–
	20 000

	4. Kontrolė ir ataskaitų teikimas
	–
	20 000

	Tarpinė suma (c):
	–
	170 000

	
	
	(6,8 %)

	Bendros išlaidos (a + b + c):
	–
	2 502 000

	EGF parama (60 proc. visų išlaidų)
	–
	1 501 200


29.
Lentelėje nurodytiems veiksmams, kaip ir veiksmams pagal EGF reglamento 7 straipsnio 1 dalies b punktą, skirtos išlaidos neviršija 35 proc. bendrų išlaidų, skirtų suderintam prie individualių poreikių pritaikytų paslaugų paketui. Airijos valdžios institucijos patvirtino, kad šie veiksmai priklauso nuo tikslinių paramos gavėjų aktyvaus dalyvavimo mokymuose ar ieškant darbo.

30.
Airijos valdžios institucijos patvirtino, kad investicijų, skirtų pradedantiems savarankišką veiklą ar verslą asmenims, sąnaudos neviršys 15 000 EUR vienam paramos gavėjui. 
Išlaidų tinkamumo finansuoti laikotarpis
31.
Airijos valdžios institucijos prie individualių poreikių pritaikytas paslaugas tiksliniams paramos gavėjams pradėjo teikti 2013 m. spalio 21 d. Todėl 22 punkte nurodytos veiksmų išlaidos laikomos tinkamomis finansuoti iš EGF finansinės paramos nuo 2013 m. spalio 21 d. iki 2016 m. gegužės 16 d., išskyrus aukštąjį mokslą, kuris laikomas tinkamu finansuoti iki 2016 m. lapkričio 16 d.

32.
2013 m. rugsėjo 24 d. Airijos valdžios institucijos pradėjo patirti administracines išlaidas, susijusias su EGF įgyvendinimu. Todėl parengiamosios, valdymo, informavimo ir viešinimo, kontrolės ir ataskaitų teikimo veiklos išlaidos laikomos tinkamomis finansuoti iš EGF finansinės paramos nuo 2013 m. rugsėjo 24 d. iki 2016 m. lapkričio 16 d. 
Iš nacionalinių ar Sąjungos fondų finansuojamų veiksmų papildomumas

33.
Nacionalinio išankstinio finansavimo arba bendro finansavimo šaltinis yra Airijos valstybės iždas, iš kurio iš anksto finansuojamos paslaugos ir taip pat bendrai finansuojama programa patvirtinus EGF finansinę paramą. Išlaidos dengiamos iš Nacionalinio mokymo fondo ir nurodytų Švietimo ir įgūdžių departamento ir kitų susijusių vyriausybės departamentų išlaidų pakategorių.
34.
Airijos valdžios institucijos patvirtino, kad minėti EGF finansuojami konkretūs veiksmai nebus remiami pagal kitas Sąjungos finansines priemones.
Tvarka, pagal kurią buvo konsultuotasi su tiksliniais paramos gavėjais ar jų atstovais arba socialiniais partneriais, vietos ar regiono valdžios institucijomis

35.
Airijos valdžios institucijos nurodė, kad suderintas prie individualių poreikių pritaikytų paslaugų paketas buvo parengtas konsultuojantis su tiksliniais paramos gavėjais ir jų atstovais bei socialiniais partneriais. Šis procesas buvo pradėtas iš karto po to, kai atitinkamoms valdžios institucijoms pranešta apie numatomą kolektyvinį atleidimą iš darbo, kai EGF vadovaujančioji institucija susisiekė su įmonės vadovybe ir profesine sąjunga arba darbuotojų atstovais, siekdama aptarti ir nustatyti galimus atleistų darbuotojų poreikius. EGF paramos koordinavimo skyrius jau atliko išsamų remtinų darbuotojų tyrimą siekdamas nustatyti tikslinę grupę, darbuotojų įgytą išsilavinimą ir mokymo patirtį ir galimas prie individualių poreikių pritaikytų paslaugų reikmes ir pagerinti jų grįžimo į darbo rinką perspektyvas.
36.
2014 m. gegužės mėn. ir spalio mėn. taip pat buvo surengti susitikimai su, inter alia, darbuotojų atstovais dėl EGF paraiškos, duomenų rinkimo ir proceso eigos. Ketinama įsteigti konsultacinį forumą, kuris papildytų EGF paramos koordinavimo skyriaus veiklą, tokiu būdu atleistiems darbuotojams sudarant galimybę nuolatos dalyvauti įgyvendinant EGF programą.
37.
2014 m. birželio 9 d. Ratkilyje surengta vietos atvirų durų diena atleistiems darbuotojams ir NEET jaunuoliams, kurioje pristatyta įvairi pagal programą teikiama parama ir sudarytos galimybės būsimiems EGF finansinės paramos gavėjams su paslaugų teikėjais aptarti galimybes. Renginį organizavo už mokymą ir įgūdžius atsakingas ministras, Airijos Parlamento Žemesniųjų rūmų narys Ciaran Cannon.
Valdymo ir kontrolės sistemos

38.
Paraiškoje pateiktas valdymo ir kontrolės sistemos aprašas, kuriame nurodyta susijusių įstaigų atsakomybė. Airija pranešė Komisijai, kad finansinę paramą valdys paskirti Švietimo ir įgūdžių ugdymo departamento – EGF vadovaujančiosios institucijos – darbuotojai. Vadovaujančioji institucija nagrinėja EGF paraiškas, kurias viešojo sektoriaus institucijų vardu teikia tarpinės institucijos, ir atlieka mokėjimus.
39.
Tarpinės institucijos vadovaujančiajai institucijai teikia EGF finansavimo prašymus. Jos dažniausiai yra atsakingos ir už išmokas. Tarpinės institucijos taip pat privalo patikrinti, ar tikslai, taikymo sritis ir finansavimo lygis atitinka nurodytuosius EGF paramos paraiškoje. Be to, jos užtikrina, kad paramą gaunančios viešojo sektoriaus institucijos nustatytų stebėsenos, tinkamo registravimo ir vidaus kontrolės procedūras dėl visų su EGF susijusių išlaidų ir mokėjimo prašymų. Šios procedūros turi būti tinkamai pagrįstos dokumentais.

40.
EGF tvirtinančioji institucija atsakinga už išlaidų suvestinių, susijusių su bendrai iš EGF finansuojamomis priemonėmis, tvirtinimą. Patvirtindama tas suvestines minėta institucija užtikrina, kad įgyvendinami visi su išlaidų tikslumu, teisėtumu, tinkamumu finansuoti ir teisingu naudojimu susiję reikalavimai. Ji taip pat patvirtina išlaidas pagrindžiantį dokumentą, kuris pateikiamas kaip galutinės ataskaitos dalis.

41.
Kartu su galutine ataskaita bus pateikta nepriklausomos audito įstaigos nuomonė.
Susijusios valstybės narės įsipareigojimai

42.
Airijos valdžios institucijos pateikė visas būtinas garantijas, kad: 

· bus laikomasi vienodo požiūrio ir nediskriminavimo principo suteikiant galimybę naudotis siūlomais veiksmais ir juos įgyvendinant;

· buvo laikytasi nacionalinės ir ES teisės aktuose nustatytų su kolektyviniu atleidimu susijusių reikalavimų;

· darbuotojus atleidusi įmonė įvykdė teisinius įsipareigojimus dėl atleistų darbuotojų ir atitinkamai pasirūpino savo darbuotojais;
· siūlomais veiksmais parama bus teikiama atskiriems darbuotojams ir ji nebus naudojama įmonėms arba sektoriams restruktūrizuoti;

· siūlomi veiksmai nebus finansiškai remiami iš kitų Sąjungos fondų ar pagal kitas finansines priemones ir bus išvengta bet kokio dvigubo finansavimo;
· siūlomi veiksmai papildys struktūrinių fondų lėšomis finansuojamus veiksmus; 
· EGF finansinė parama atitiks procedūrines ir materialines Sąjungos taikomas valstybės pagalbos taisykles.
POVEIKIS BIUDŽETUI
Biudžeto pasiūlymas

43.
EGF didžiausia metinė suma neviršija 150 mln. EUR (2011 m. kainomis), kaip nustatyta 2013 m. gruodžio 2 d. Tarybos reglamento (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa
, 12 straipsnyje.

44.
Išnagrinėjusi paraišką pagal taikytinas EGF reglamento 13 straipsnio 1 dalies sąlygas ir atsižvelgusi į tikslinių paramos gavėjų skaičių, siūlomus veiksmus ir numatytas išlaidas, Komisija siūlo mobilizuoti iš EGF 1 501 200 EUR sumą, atitinkančią 60 proc. siūlomų veiksmų bendrų išlaidų, kad būtų suteikta finansinė parama pagal pateiktą paraišką.
45.
Siūlomą sprendimą mobilizuoti EGF lėšas bendrai priims Europos Parlamentas ir Taryba, kaip nurodyta 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo
 13 punkte.
Susiję teisės aktai

46.
Komisija, pateikdama šį pasiūlymą dėl sprendimo mobilizuoti EGF lėšas, Europos Parlamentui ir Tarybai taip pat pateikia pasiūlymą perkelti 1 501 200 EUR sumą į atitinkamą biudžeto eilutę.
47.
Kartu su pasiūlymu dėl sprendimo mobilizuoti EGF lėšas Komisija priims sprendimą dėl finansinės paramos kaip įgyvendinimo aktą, kuris įsigalios tą dieną, kai Europos Parlamentas ir Taryba priima siūlomą sprendimą mobilizuoti EGF lėšas.
Pasiūlymas
EUROPOS PARLAMENTO IR TARYBOS SPRENDIMAS
dėl Europos prisitaikymo prie globalizacijos padarinių fondo lėšų mobilizavimo pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 13 punktą
(paraiška „EGF/2014/007 IE/Andersen Ireland“)
EUROPOS PARLAMENTAS IR EUROPOS SĄJUNGOS TARYBA,

atsižvelgdami į Sutartį dėl Europos Sąjungos veikimo,

atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
, ypač į jo 15 straipsnio 4 dalį,

atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo
, ypač į jo 13 punktą,
atsižvelgdami į Europos Komisijos pasiūlymą,

kadangi:

(1)
Europos prisitaikymo prie globalizacijos padarinių fondas (toliau – EGF) įsteigtas teikti paramą atleistiems darbuotojams ir darbo veiklą nutraukusiems savarankiškai dirbantiems asmenims dėl su globalizacija susijusių esminių pasaulio prekybos sistemos struktūrinių pokyčių, dėl besitęsiančios pasaulinės finansų ir ekonomikos krizės, kaip nurodyta Reglamente (EB) Nr. 546/2009
, arba dėl naujos pasaulinės finansų ir ekonomikos krizės ir padėti jiems vėl integruotis į darbo rinką;

(2)
EGF didžiausia metinė suma neviršija 150 mln. EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013 12 straipsnyje
; 

(3)
2014 m. gegužės 16 d. Airija pateikė paraišką mobilizuoti EGF lėšas dėl darbuotojų atleidimo
 iš Airijos įmonės „Andersen Ireland Limited“ ir ją papildė pateikdama papildomos informacijos, kaip nurodyta Reglamento (ES) Nr. 1309/2013 8 straipsnio 3 dalyje. Ši paraiška atitinka EGF finansinės paramos sumai nustatyti taikomus reikalavimus, kaip nustatyta Reglamento (ES) Nr. 1309/2013 13 straipsnyje;
(4)
remdamasi Reglamento (ES) Nr. 1309/2013 6 straipsnio 2 dalimi, Airija nusprendė NEET jaunuoliams irgi teikti iš EGF bendrai finansuojamas prie individualių poreikių pritaikytas paslaugas;
(5)
todėl iš EGF turėtų būti mobilizuota 1 501 200 EUR suma finansinei paramai pagal Airijos pateiktą paraišką suteikti,

PRIĖMĖ ŠĮ SPRENDIMĄ: 

1 straipsnis

2014 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 1 501 200 EUR įsipareigojimų ir mokėjimų asignavimų sumą.

2 straipsnis

Šis sprendimas skelbiamas Europos Sąjungos oficialiajame leidinyje.

Priimta Briuselyje
Europos Parlamento vardu
Tarybos vardu

Pirmininkas
Pirmininkas
�	OL L 347, 2013 12 20, p. 855.


�	2006 m. gruodžio 20 d. Europos Parlamento ir Tarybos reglamentas (EB) Nr. 1893/2006, nustatantis statistinį ekonominės veiklos rūšių klasifikatorių NACE 2 red. ir iš dalies keičiantis Tarybos reglamentą (EEB) Nr. 3037/90 bei tam tikrus EB reglamentus dėl konkrečių statistikos sričių (OL L 393, 2006 12 30, p. 1.).


�	Pagal Reglamento (ES) Nr. 1309/2013 7 straipsnio ketvirtą pastraipą.


�	2012 m. lapkričio 8 d. Komisijos reglamentas (ES) Nr. 1046/2012, kuriuo įgyvendinamos Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo nuostatos dėl naujojo regionų suskirstymo laiko eilučių perdavimo (OL L 310, 2012 11 9, p. 34).


�	Pagal EGF reglamento 3 straipsnio a punktą.


�	OL L 347, 2013 12 20, p. 884.


�	OL C 373, 2013 12 20, p. 1.


�	OL L 347, 2013 12 20, p. 855.


�	OL C 373, 2013 12 20, p. 1.


�	2009 m. birželio 18 d. Europos Parlamento ir Tarybos reglamentas (EB) Nr. 546/2009, iš dalies keičiantis Reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą, OL L 167, 2009 6 29, p. 26).





�	Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


�	Pagal EGF reglamento 3 straipsnio a dalį.

